Spreuke 29 - Heilige Bybel [Afrikaans Bible 1933/1953]
'n Man wat baie bestraf is, en sy nek verhard, sal onvoorsiens verbreek word sonder dat daar genesing is.
As die regverdiges talryk word, is die volk bly; maar as die goddelose heers, sug die volk.
'n Man wat die wysheid liefhet, verbly sy vader; maar hy wat met hoere omgaan, bring die goed deur.
'n Koning hou deur reg die land in stand, maar 'n man wat belastings afpers, verwoes dit.
'n Man wat sy naaste vlei, sprei 'n net uit voor sy voetstappe.
In die oortreding van 'n slegte mens is 'n strik, maar die regverdige sal jubel en bly wees.
Die regverdige ken die reg van die armes, maar die goddelose verkry geen kennis nie.
Manne wat spot, bring 'n stad in oproer, maar die wyse bring die toorn tot bedaring.
Het 'n wyse man met 'n sot 'n regsaak, dan gaan die sot te kere en lag, sonder bedaring.
Manne van bloed haat die regskapene, en hulle soek die lewe van die opregtes.
Die arme en die man wat verdruk, ontmoet mekaar, die HERE verlig altwee se oë.
'n Koning wat getrou aan die armes reg verskaf, sy troon sal vir altyd bevestig wees.
Die roede en die bestraffing gee wysheid; maar 'n seun wat aan homself oorgelaat word, steek sy moeder in die skande.
Tugtig jou seun, dan sal hy jou rus gee en aan jou siel vreugde verskaf.
As daar geen openbaring is nie, word die volk bandeloos; maar hy wat die wet onderhou, gelukkig is hy.
Met woorde laat 'n slaaf hom nie waarsku nie; want hy verstaan dit wel, maar hy steur hom daar nie aan nie.
Het jy 'n man gesien wat haastig is in sy woorde? Vir 'n dwaas is daar meer hoop as vir hom.
As 'n mens sy slaaf van jongs af verwen, word hy op die end ondankbaar.
'n Opvlieënde man verwek twis, en 'n driftige man is ryk aan oortreding.
Hy wat saam met 'n dief deel, haat sy eie siel; hy hoor die beswering, maar openbaar niks nie.
Daar is baie wat die aangesig van die heerser soek, maar die reg van 'n mens kom van die HERE.
'n Man van onreg is vir die regverdiges 'n gruwel, en vir die goddelose is die opregte van wandel 'n gruwel.